
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-02315/2014-04
06.02.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 06.02.2015. године, донела је

О Д Л У К У

о акредитацији студијског програма
основних академских студија
Утврђује се да УНИВЕРЗИТЕТ ПРИВРЕДНА АКАДЕМИЈА – ФАКУЛТЕТ ЗА ПРИМЕЊЕНИ МЕНАЏМЕНТ, ЕКОНОМИЈУ И ФИНАНСИЈЕ – МЕФ са седиштем у Немањина 4, БЕОГРАД, ПИБ: 101760649, Матични број: 17307975,  испуњава прописане стандарде за акредитацију студијског програма: основне академске студије – ОПЕРАТИВНИ ПРИМЕЊЕНИ МЕНАЏМЕНТ у оквиру поља друштвено-хуманистичких наука и то за упис 54 (педесетчетири) студената у прву годину у седишту Установе, за извођење на српском језику.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ ПРИВРЕДНА АКАДЕМИЈА – ФАКУЛТЕТ ЗА ПРИМЕЊЕНИ МЕНАЏМЕНТ, ЕКОНОМИЈУ И ФИНАНСИЈЕ – МЕФ са седиштем у Немањина 4, БЕОГРАД, је дана 28.11.2014. године поднела захтев за акредитацију студијског програма основне академске студије – ОПЕРАТИВНИ ПРИМЕЊЕНИ МЕНАЏМЕНТ у оквиру поља друштвено-хуманистичких наука под бројем 612-00-02315/2014-04. 
Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ ПРИВРЕДНА АКАДЕМИЈА – ФАКУЛТЕТ ЗА ПРИМЕЊЕНИ МЕНАЏМЕНТ, ЕКОНОМИЈУ И ФИНАНСИЈЕ – МЕФ и предлог одлуке, достављени су Комисији за акредитацију и проверу квалитета.
Студијски програм припада пољу друштвено-хуманистичких наука и области менаџмент и бизнис што је у складу са законом и листом области коју је утврдио  Национални савет. Назив дипломе МЕНАЏЕР је у складу са листом звања коју је утврдио Национални савет, а дужина студија 3 године је у складу са законом.

Студијски програм покрива четири модула:

Модул 1: Менаџмент МСП и одрживог развоја

Модул 2: Менаџмент у спорту, здравству и туризму

Модул 3: Менаџмент јавног сектора и синдикални менаџмент

Модул 4: Менаџмент медија и комуникација

Програм је прихваћен 25.02.2014. године од стране Сената Универзитета Привредна академија из Новог Сада и 29.11.2013. од стране Наставно-научног већа Факултета. 

Студијски програм садржи све законом предвиђене елементе и има предвиђени број ЕСПБ. Број ЕСПБ бодова након завршених студија је 180.

 Установа је објавила публикацију о студијском програму: Инфирматор за школску 2013/2014,  и подаци су такође присутни на сајту установе www. mef.edu.rs.
Студијски програм обезбеђује стицање компетенција за препознатљиве и јасне професије и занимања.
Сврха јасно и недвосмислено формулисана и у складу је са основним задацима и циљевима установе.

Циљеви су јасно формулисани и у складу су са задацима установе и укључују стицање компетенција и вештина. Додатак дипломе је приложен и обухвата све потребне елементе. 

Jасно је наведено које опште и предметно специфичне способности студенти стичу савладавањем програма.

Структура курикулума обухвата распоред предмета по семестрима, фонд часова и број ЕСПБ. Студенти на три године студија остварују минимум 600 часова активне наставе годишње, или 20 часова  недељно, са минимум 10,0 часова предавања или 50,0 %, чиме је испуњен законски услов да студент мора имати најмање 20 часова активне наставе недељно, односно 600 часова годишње и минимум 50 % предавања. 

Активна настава и предавања по годинама: I година – активна настава 23 часа недељно или 690 часова годишње, а предавања 13 часова недељно или 65%;  II година – активна настава 22 часа недељно или 660 часова годишње, а предавања 12 часова недељно или 60%;  III година – активна настава 20,5 часова недељно или 615 часова годишње, а предавања 10,5 часова недељно или 52,50%;  
Од укупног броја предмета 28; 24 је обавезних, а осталих 4 студент бира са листе од 14 изборних предмета по модулу, при чему је изборност 20%. У курикулуму је предвиђен завршни рад са 8 ЕПСБ и стручна пракса од 45 часова и 2 бода. Заступљеност одређене групе предмета према типу у односу на број ЕСПБ бодова: Академско-општеобразовни предмети 18,4%, Теоријско-методолошки предмети 16,80%, Научно-стручни предмети 35,60%, Стручно-апликативни предмети 29,20%.
Установа је приложила Књигу предмета, у којој је сваки предмет  специфициран. Структура курикулума обухвата опис предмета са називом, типом предмета, годином и семестром студија, бројем ЕСПБ, именом наставника, циљем курса са очекиваним исходима, знањима и компетенцијама,  предусловима   за   похађање   предмета,   садржајем предмета,  препорученом литературом, методима извођења наставе, начином провере знања и оцењивања.  

Установа је приложила описе везане за завршни рад и стручна пракса.
Програм је целовит и свеобухватан и нуди најновија стручна сазнања, усаглашен је са другим програмима на истој установи и усклађен са три програма иностране високошколске установе.

Програм уписује одговарајући број студената сходно расположивим могућностима установе. Конкурс за упис студената садржи: број, услове за упис, мерила за утврђивање редоследа кандидата, поступак спровођења конкурса, начин и рокове за подношење жалбе на утврђени редослед, као и висину школарине. За упис на студије првог степена кандидати полажу пријемни испит. 
Студенти полагањем испита стичу одређени број ЕСПБ. Број ЕСПБ je утврђен за сваки предмет према оптерећењу студената и према јединственој методологији. Успешност студената у савлађивању одређеног предмета континуирано се прати током наставе и изражава поенима. Предвиђено је да студент стиче поене на предмету кроз рад у настави, испуњавањем предиспитних обавеза и полагањем испита при чему је минималан број поена које студент може да стекне испуњавањем предиспитних обавеза током наставе 30, а максимални 70. Сваки предмет из студијског програма има јасан и објављен начин стицања поена: број поена које студент стиче по основу сваке појединачне врсте активности током наставе или извршавањем предиспитне обавезе и полагањем испита. Установа је дала статистичке податке о напредовању студената.

Установа реализује 10 студијских програма на свим нивоима са 976 студената од којих. Просечно оптерећење наставника је 6,58 часова недељно, сарадника 11 часова недељно. Наставници запослени са пуним радним временом држе 72,86% наставе. Налаже се Факултету да смањи оптерећење наставника и сарадника.

Укупан број наставника је довољан да покрије укупан број часова наставе на студијском програму.  У реализацији студијског програма основних академских студија Оперативно – примењени менаџмент укључено је 23 наставника (од чега је 20 наставника са пуним радним временом, а 3 са допунским ангажовању) и за све су дате копије радних књижица, уговори и сагласности). Просечно оптерећење наставника на студијском програму је 1,66 часова недељно. Нема наставника са ангажовањем већим од 12 часова недељно. Наставници запослени са пуним радним временом држе 92,04% предавања.

Испуњен је захтев да је најмање 70 % часова, од активне наставе коју држе наставници  са пуним радним временом.

Број сарадника 18 сарадника од тога 9 са пуним радним временом, 9 по уговору је довољан да покрије укупан број часова наставе на студијском програму. Просечно оптерећење сарадника на студијском програму је 2,46 часова недељно. 
Квалификације наставног особља одговарају нивоу њихових задужења и документоване су референцама и подаци су доступни јавности. 
Величина група за предавања и вежбе одговара Допуни стандарда за акредитацију студијских програма у оквиру поља друштвено-хуманистичких наука. 
Обезбеђен је одговарајући простор за извођење наставе. Укупна бруто површина у седишту износи 2.141 м2 или 2,20 м2/студенту и рад у две смене. Са овим је испуњен стандард који захтева најмање 2 м2 по студенту при раду у две смене. 

На студијском програму уписује се 54 студената годишње или укупно 162 студената. У истом простору се одвија настава и за студенте дипломских и докторских студија установе, али и тада је стандард за простор у потпуности испуњен. Установа је обезбедила амфитеатре, учионице, лабораторије односно друге просторије за извођење наставе, као и библиотечки простор и читаоницу, у складу са потребама  образовног процеса. 

Установа је обезбедила одговарајући радни простор за наставнике и сараднике.

Високошколска установа је обезбедила покривеност предмета одговарајућом уџбеничком литературом са укупно 329 библиотечких јединица, уџбеника 256. Обезбеђена је опремљеност училима и помоћним наставним средствима за нормално одвијање наставног процеса (89 јединица научне опреме).

Установа је формирала Одбор за квалитет и самовредновање и комисију за квалитет, и приложила је извештај о самовредновању и резултате студентске анкете. Приложени су документи: Политика обезбеђења квалитета и Стратегија обезбеђења квалитета, Правилник о уџбеницима, као и извод Статута установе којим се регулише оснивање и делокруг рада комисије за квалитет која броји 11 чланова из реда: наставника, сарадника, ненаставног особља и студената.

Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ ПРИВРЕДНА АКАДЕМИЈА – ФАКУЛТЕТ ЗА ПРИМЕЊЕНИ МЕНАЏМЕНТ, ЕКОНОМИЈУ И ФИНАНСИЈЕ – МЕФ за студијски програм основне академске студије – ОПЕРАТИВНИ ПРИМЕЊЕНИ МЕНАЏМЕНТ у оквиру поља друштвено-хуманистичких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма.
Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.

	Достављено:

- архиви КАПК

У В Е Р Е Њ Е
О АКРЕДИТАЦИЈИ студијског програма
основнИХ академскИХ студијА
УНИВЕРЗИТЕТ ПРИВРЕДНА АКАДЕМИЈА – ФАКУЛТЕТ ЗА ПРИМЕЊЕНИ МЕНАЏМЕНТ, ЕКОНОМИЈУ И ФИНАНСИЈЕ – МЕФ са седиштем у Немањина 4, БЕОГРАД, ПИБ: 101760649, Матични број: 17307975, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма основне академске студије – ОПЕРАТИВНИ ПРИМЕЊЕНИ МЕНАЏМЕНТ у оквиру поља друштвено-хуманистичких наука и то за упис 54 (педесетчетири) студената у прву годину у седишту Установе, за извођење на српском језику.
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

